Bendelid gevonnis vir moord op 16-jarigeArgieffoto. ŉ Wes-Kaapse bendelid is dié week tot 25 jaar tronkstraf gevonnis vir die moord op ŉ 16-jarige seun van dié provinsie. Kapt. FC van Wyk, woordvoerder van die polisie, sê die 16-jarige was glo ook ŉ lid van ŉ bende toe hy in September verlede jaar vermoor is. Die 16-jarige se liggaam is verlede jaar in Manenberg enkele meters weg van sy huis deur polisielede aangetref. Hy het talle skietwonde aan sy bolyf gehad. “Die wrede moord is uitgevoer in die hartjie van die Manenberg-gemeenskap waar dit moeilik is om ŉ getuie te kry of om bewyse bymekaar te maak,” sê Van Wyk. Hy sê die polisie het die ondersoek sonder ŉ enkele leidraad begin. Volgens hom moes die polisie die omgewing deeglik ondersoek en die bewyse “stukkie vir stukkie” bymekaarbring voordat Moegamat Farouk Oliver, ŉ lid van die Hard Living-bende, ses weke ná die moord in hegtenis geneem is. Oliver is 25 jaar tronkstraf vir moord opgelê, 10 jaar vir die onwettige besit van ŉ vuurwapen, twee jaar vir die onwettige besit van ammunisie, 12 jaar omdat hy ŉ medepligtige was, vyf jaar vir sy verbintenis met die bende en nóg vyf jaar omdat hy aktief ŉ rol in die bende gespeel het. Die vonnisse is gelyklopend. Genl.maj. Hendrik Burger, waarnemende provinsiale polisiekommissaris, sê dié inhegtenisnemings is die gevolg van volgehoue spanwerk. “Hierdie speurders bring hoop vir die gemeenskap dat bendegeweld wél ŉ nekslag toegedien kan word.”